Il-baġit fit-tul tal-UE spjegat b'mod sempliċi Kif inhi ffinanzjata l-UE u għalxiex jintużaw il-flus? Kompli aqra biex tifhem x'inhu l-baġit fit-tul tal-UE u kif jiġi deċiż. Il-baġit fit-tul tal-UE jgħin lil miljuni ta' studenti, eluf ta' riċerkaturi, bliet, negozji, reġjuni u NGOs. Huwa jikkontribwixxi għal ikel aktar tajjeb għas-saħħa u aktar sikur, għal toroq, ferroviji u ajruporti ġodda u aħjar, għal ambjent aktar nadif u għal sigurtà aħjar fil-fruntieri esterni tal-UE. L-idea warajh hija li l-ġbir flimkien ta' riżorsi jwassal biex l-Ewropa tkun aktar b'saħħitha u huwa fundamentali biex tiżdied il-prosperità. Huwa jkompli jagħmel dan billi jiffinanzja proġetti ta' benefiċċju għall-ħajjiet ta' miljuni ta' Ewropej. Hekk kif l-Ewropa qed tħabbat wiċċha mal-impatt soċjali u ekonomiku devastanti tal- pandemija tal-coronavirus , aktar minn qatt qabel, huwa kruċjali, li jitfassal baġit ambizzjuż tal-UE li jilħaq l-aspettattivi taċ-ċittadini Ewropej. X'inhu l-baġit fit-tul tal-UE? Il-baġit fit-tul tal-UE xi drabi jirreferu wkoll għalih bħala l-qafas finanzjarju pluriennali (il-QFP). Huwa jistabbilixxi limiti dwar kemm l-UE tista' tonfoq flus fuq perjodu ta' mhux anqas minn ħames snin f'oqsma ta' politika differenti. Il-baġits fit-tul reċenti ġew stabbiliti għal seba' snin. Waħda mir-raġunijiet li l-UE għandha baġit fit-tul kif ukoll baġits annwali hija biex l-ippjanar għall-programmi, li l-UE trid tiffinanzja u żżid l-effiċjenza tagħhom, ikun aktar faċli. Din il-prevedibbiltà meħtieġa pereżempju għal riċerkaturi li jaħdmu fuq proġetti xjentifiċi li jieħdu diversi snin biex jitlestew. Il-baġit fit-tul jeħtieġ ukoll li jkollu grad ta' flessibbiltà biex jindirizza kriżijiet u emerġenzi mhux previsti, bħal pereżempju t-tifqigħa tal-Covid-19. Għalhekk jinkludi għadd ta' strumenti biex jiżgura li l-flus jistgħu jintużaw fejn ikun l-aktar meħtieġ f'ċirkostanzi mhux ippjanati. Pereżempju, il-fond ta' solidarjetà tal-UE huwa mfassal biex jipprovdi assistenza finanzjarja f'każ ta' diżastru kbir fi Stat Membru. Fih wkoll fond ta' aġġustament għall-globalizzazzjoni maħsub biex jgħin lill-ħaddiema jsibu impjieg ġdid jekk ikunu ngħataw is-sensja minħabba bidliet strutturali fix-xejriet kummerċjali dinjija jew minħabba kriżi ekonomika. Sa mill-bidu tal-kriżi coronavirus, il-fondi tal-UE saru disponibbli biex jiġu miġġielda l-impatti soċjoekonomiċi tal-pandemija u biex jingħata appoġġ lis-sistemi tal-kura tas-saħħa tal-pajjiżi tal-UE. Kun af aktar dwar l-iskeda ta' żmien tagħna marbuta mal-azzjoni tal-Covid-19 Għall-kuntrarju tal-baġits nazzjonali, il-baġit tal-UE huwa aktar baġit ta' investiment, pereżempju ma jiffinanzjax l-edukazzjoni primarja jew id-difiża nazzjonali. Minflok, l-enfasi hija l-aktar fuq oqsma fejn l-UE tista' tagħmel id-differenza billi tagħti spinta lit-tkabbir u l-kompetittività, jew tagħmel mezz li s-solidarjetà titwettaq fil-prattika billi tappoġġja lil dawk li ntlaqtu l-aktar mill-kriżi tal-Covid-19. Infografika li tisġjega x'inhu l-baġit fit-tul tal-UE Fuqhiex tonfoq il-flus l-UE? Il-baġit jappoġġja r-riċerka u l-innovazzjoni, l-investiment fin-netwerks trans-Ewropej u l-iżvilupp tal-intrapriżi żgħar u ta' daqs medju (SMEs), li għandhom l-għan li jagħtu spinta lit-tkabbir u joħolqu l-impjiegi fl-UE. Il-politika agrikola komuni (PAK) tal-UE, flimkien mal-politika komuni tas-sajd u l-ambjent, tirċievi l-aktar fondi mill-baġit fit-tul kurrenti. Dan segwit mill-programmi ta' "koeżjoni" li għandhom l-għan li jappoġġjaw reġjuni ifqar. Il-baġit fit-tul jiffinanzja wkoll għajnuna umanitarja internazzjonali u proġetti għall-iżvilupp. Aqra aktar dwar il-programmi appoġġjati mill-baġit fit-tul u l-proġetti ffinanzjati fir-reġjun tiegħek . Kif inhu ffinanzjat il-baġit fit-tul tal-UE? Il-finanzjament tal-baġit fit-tul tal-UE huwa kumpless peress li hemm diversi sorsi ta' introjtu. Dawn jinkludu: kontribuzzjonijiet minn pajjiżi tal-UE dazji tal-importazzjoni fuq prodotti minn barra l-UE multi imposti fuq kumpaniji li jiksru r-regoli tal-kompetizzjoni tal-UE. Biex jgħin lill-pajjiżi tal-UE jiffrankaw il-flus, partikolari fid-dawl tal-impatt tat-tifqigħa tal-coronavirus, il-Parlament irid jirriforma l-mod kif jiġi ffinanzjat il-baġit tal-UE. Il-Parlament qed jitlob għal sorsi ġodda ta' introjtu, bil-Membri tal-PE jissuġġerixxu li l-flus jistgħu jiġu minn taxxi korporattivi ġodda (inkluż it-tassazzjoni ta' kumpaniji kbar fis-settur diġitali), l-iskema ta' skambju tal-emissjonijiet u taxxa fuq il-plastik. Minħabba t-tnaqqis antiċipat fl-introjtu nazzjonali gross tal-pajjiżi tal-UE fid-dawl tal-pandemija, u biex jiffinanzja l-irkupru, il-Parlament qed jitlob ukoll għal żieda tal-hekk imsejjaħ "limitu massimu tar-riżorsi proprji" – partikolarment l-ammont massimu li l-UE tista' titlob mill-pajjiżi Membri għall-finanzjament tal-baġit. Il-Parlament indika li mhux se jagħti l-approvazzjoni tiegħu għal baġit fit-tul ġdid tal-UE mingħajr riforma tas-sorsi ta' introjtu tal-UE. Skopri aktar dettalji dwar l-introjtu tal-UE. Kif inhu deċiż il-baġit fit-tul tal-UE? Qabel jiskadi l-baġit fit-tul li jkun għaddej fil-preżent, il-Kummissjoni Ewropea tressaq proposta għall-baġit li jmiss. Dan jintuża bħala bażi għan-negozjati mill-Parlament Ewropew u mill-Kunsill, li jlaqqa' l-ministri mill-pajjiżi kollha tal-UE. Għall-baġit fit-tul li jmiss li jkopri l-perjodu 2021–2027, il-Kummissjoni ppubblikat il-proposta tagħha f'Mejju 2018 . Il-Parlament adotta l-pożizzjoni tiegħu f'Novembru 2018 , u kkonfermaha mill-ġdid f'Ottubru 2019 . Il-Kunsill ma kienx għamel il-pożizzjoni ta' negozjar tiegħu ċara meta faqqgħet il-pandemija tal-coronavirus. Biex tiġi indirizzata t-tifqigħa tal-coronavirus u l-konsegwenzi tagħha, fis-17 ta' April u fil-15 ta' Mejju 2020 , il-Parlament talab għal pakkett ta' rkupru u rikostruzzjoni biex l-ekonomija tal-Ewropa tiġi riattivata u tassisti lil dawk li ntlaqtu l-agħar mill-kriżi. Bi tweġiba għat-talbiet tal-Parlament, il-Kummissjoni Ewropea pproponiet pjan ta' stimolu ekonomiku li jiswa EUR 750 biljun marbut ma' baġit tal-UE ta' EUR 1.1 triljun għall-perjodu 2021–2027. Kun af aktar dwar il-pjan tal-UE għall-irkupru ekonomiku. X'inhu l-pass li jmiss? Ladarba l-Kunsill ikun laħaq pożizzjoni komuni, il-Parlament u l-gvernijiet tal-UE jiddiskutu l-proposti tal-Kummissjoni u jiddeċiedu dwar il-pożizzjoni tagħhom fin-negozjati li jiġu wara. L-unanimità hija meħtieġa fost l-Istati Membri biex jintlaħaq ftehim dwar il-baġit fit-tul li jmiss. Kwalunkwe ftehim jirrikjedi l-approvazzjoni tal-Parlament. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF